Vittorio Bersezio/Le miserie 'd monsú Travet/pàgina 15
Sena quatordicesima

Madama Travet e detti.

MARIANIN (Mama!) (S'allontana),

BRIGIDA (Misericordia! Madama!)

PAOLIN (Oh povri noi!) (S'allontana).

MADAMA TRAVET Cos'elo son? Cosa fanne sti sgnori ant mia cà? Cos veullo dí côl desse la man?

GIACHËTTA I j spiego mi tut, madama. Sí, me amis Paolin e soa fiastra, tota Marianin, a l'han fait le promësse, e mi e sta bela fia j'ôma serví da testimoni.

MADAMA TRAVET (an colera) Cosa venlo a conteme?... Bela manera d'regolesse c'a l'è côsta!... Na bela condota c'a ten sta fia!

MARIANIN Mama...

MADAMA TRAVET Silenzio!

PAOLIN Madama, j'assicuro...

MADAMA TRAVET Silenzio! (Paolin a scapa lontan). Informreu me marí d'le bele cose c'a sucedo an nostra assenssa. Na fia c'a smia 'na santëtta... Vërgogna!... J'eu sempre dilo c'a l'era 'na monia quacia! E j'ancale ancora a lasseve vëdde?.

GIACHËTTA C'a la strapassa nen côla povra fia!

MADAMA TRAVET (a Marianin) Filé ant vostra stanssa e buteve a travajé (Marianin via).

GIACHËTTA Tota Marianin a na peul niente.

MADAMA TRAVET Chiel c'a fassa 'l piasí d'pié la porta e andé a soa cà.

GIACHËTTA Sissgnora, ma prima...

MADAMA TRAVET I mi stupisso ben d'chiel. 'N om c'a dévria avei un po' d'giudíssi, c'a fassa d'cose parei...

GIACHËTTA C'a senta madama.

MADAMA TRAVET I veui sente gnente.

PAOLIN Ven, ven, Giachëtta, andôma via.

GIACHËTTA Eh! speta un moment. Madama, sala, ch'j'eu giurà che tota Marianin a l'avria sposà Paolin?

MADAMA TRAVET E ben chiel a l'ha gíurà 'l fauss.

GIACHËTTA I la vëdrôma.

MADAMA TRAVET I la vëdrôma sicura.

GIACHËTTA Paolin, va' pura a compré ij regai che fra 15 dí a sarà toa fomna.

MADAMA TRAVET C'a fasso 'l piasí, comenssa, d'gaveme l'incomod, e c'a preuvo mai pi a buté 'l nas ant sta cà, ni l'un ni l'autr, përchè a vëdran che figura c'a s'pio.

GIACHËTTA Sí? a noiaitri d'figure?

MADAMA TRAVET A lor.

GIACHËTTA A mi Giachëtta?

MADAMA TRAVET A chiel 'l prim.

GIACHËTTA Sachërlot!

PAOLIN (tirandlo) Ven, ven.

GIACHËTTA I vad, i vad... Ma c'a senta, madama... a fussa gross come 'na cà... i veui feila vëde... E sí drinta i veui buteje e nas e pè e tut lon c'a m'pias.

MADAMA TRAVET C'a preuva.

GIACHËTTA C'a j conta ansima. (Paolin a lo tira). I son nen un buracio, ni un poch d'bon da buté a la porta... (A Paolin) I vad, i vad. Ma a m'arvëdrà, madama (via con Paolin).

MADAMA TRAVET (a Brigida) E voi, guai s'i lassé ancora 'ntré côla gent lí!

BRIGIDA (Adess 'l temporal a va tombé su mi).

MADAMA TRAVET I n'avie ancora nen pro d'difet: a bsogna ancora ch'í dëscheurva sta bela cosa...

BRIGIDA Madama, adess i conto coma c'a l'è 'ndait...

MADAMA TRAVET I veui gnanca sentje vostre busie.

BRIGIDA Busie! busie!... Già che s'a lassa nen difendsse la gent, a l'avrà sempre chila rason.

MADAMA TRAVET Impërtinenta! Guardé coma ch'i rësponde!

BRIGIDA S'a l'è vera. I son stofia d'esse strapassà a tort.

MADAMA TRAVET Stofia! A l'è mi ch'i lo son d'vostre manere. I veui ch'i m'porti rispet. I chërdve d'fè con mi coma con côl bonom d'me marí? I v'fareu vëdde chi ch'i son.

BRIGIDA E mi, a s'pensla chila d'trateme mi coma côla povra tota Marianin c'a la perseguita dí e neuit?

MADAMA TRAVET Insolenta! Sfacià!... Voi i feve pi nen për mia cà…

BRIGIDA A l'è soa cà, madama, c'a fa pi nen për mi.

MADAMA TRAVET E ben i v'n'andareve, e prest ancora...

BRIGIDA C'a m'pago lon c'a m'devo, ca m'dago ij me eut dí, e mi i m'na vado via dël moment...

MADAMA TRAVET I v'pagreu, i v'pagreu... e c'a sia finia 'na volta (via con rabia).

BRIGIDA S'a chërd che mi i regreto soa cà... S'a fussa nen d'la tota c'a l'è 'na pasta d'sucher, a saria un vero infern sí drinta... Ah! a m'manda via!... Va giusta ben; j'eu pi gnune gene da pieme e stasseira...

Leteratura piemontèisa
Vittorio Bersezio
Le miserie 'd monsú Travet